Musina-buurtwag span snuffelhonde op grens inHailey Die burgerregteorganisasie AfriForum het ’n nuwe projek van stapel gestuur om Suid-Afrika se grense te help beveilig. Die Grenswag Inisiatief is gestig ná die enorme ondersteuning wat die organisasie met die bekendstelling van die dokumentêre film Open Borders ontvang het. Die dokumentêr het uitgebeeld hoe swak die grensbeheer tussen Suid-Afrika en Zimbabwe toegepas word en hoe AfriForum se buurtwaglede in dié grensgebied help om die gemeenskap te beveilig. Die Grenswag Inisiatief se eerste aksie was om twee snuffelhonde aan AfriForum se Musina-buurtwag te skenk. Albei die honde, Duke en Hailey, is opgelei om spoor te sny en Duke is spesifiek opgelei om vuurwapens en dwelms uit te snuffel. “Duke en Hailey gaan waardevolle magsvermenigvuldigers wees in die Musina-buurtwag se optrede om smokkelaars en hul smokkelware vas te trek,” sê Jacques Broodryk, AfriForum se veldtogtebestuurder. “Die smokkelaars kom gereeld deur dig beboste gebiede oor die grens en die honde sal help om vinnig op hul spoor te kom. Duke sal ook ingespan word om wetstoepassers by te staan by padblokkades omdat hy spesifiek opgelei is om vuurwapens en dwelms uit te snuffel.” Brendon Gaertz, Kobus Rossouw, Llewellyn Hemmens en Du Toit Uys by Duke en Hailey Die Grenswag Inisiatief sal verder daarop fokus om AfriForum se veiligheidstrukture in grensgebiede oor die hele land te versterk en te ondersteun. Verskeie individue en organisasies het reeds aangedui dat hulle graag toerusting sal wil borg vir die buurt- en plaaswagte in grensgebiede. “AfriForum se Musina-buurtwag het tussen Junie en September verlede jaar gehelp om beslag te lê op gesmokkelde bates met ’n waarde van meer as R12 miljoen. “Dit het ’n wesenlike uitwerking op die onwettige bedrywighede. Volgens inligting wat ons ontvang het, het van die smokkelaars geheel en al tou opgegooi danksy ons lede se optrede. Dít is ’n enorme sukses,” sê Broodryk. AfriForum het 155 veiligheidstrukture landwyd en meer as 10 000 vrywilligers wat ’n reuserol speel om hul gemeenskappe te beveilig.